钦定古今图书集成/明伦汇编/氏族典/第472卷 > 蔡京
## 钦定古今图书集成/明伦汇编/氏族典/第472卷 > 蔡京

按《宋史蔡京传》：“京字元长，兴化仙游人。登熙宁三年
进士第，调钱塘尉，龙图阁待制，知开封府。司马光秉
政，复差役法，为期五日，同列病太迫，京独如约。台谏
言京挟邪坏法，出知成德军，历知成都。绍圣初，入权
户部尚书，为翰林学士。徽宗即位，罢为端明、龙图两
学士，出知江宁，颇怏怏，迁延不之官。御史陈次升、龚”
夬、陈师锡交论其恶，夺职。起知定州。崇宁元年，徙大
名府。韩忠彦与曾布交恶，谋引京自助，复用为学士
承旨。徽宗有意修熙、丰政事，起居舍人邓洵武党京，
撰《爱莫助之图》以献，徽宗遂决意用京。忠彦罢，拜尚
书左丞，俄代曾布右仆射，累转司空，封嘉国公。时元
祐群臣贬窜死徙略尽，京犹未惬意，命等其罪状，首
以司马光，目曰“奸党”，刻石文德殿门，又自书为大碑，
编班郡国，改封魏国。五年正月，彗出西方，帝以言者
毁党碑，京免为开府仪同三司、中太乙宫使。其党阴
援于上。大观元年，复拜左仆射。三年，台、谏交论其恶，
遂致仕，改封楚国。政和二年，复辅政，徙封鲁国公，论
益不与。帝亦厌薄之，令致仕。钦宗即位，边遽日急，京
尽室南下，为自全计。天下罪京为“六贼之首”，侍御史
孙觌等极疏其奸恶，连贬崇信、庆远军节度副使，衡
州安置，又徙韶、儋二州，行至潭州死。子八人，鯈先死，
攸、翛伏诛，绦流白州死，鞗以尚帝姬免窜，馀子及诸
孙皆分徙远恶郡。